文徵明
为陈子复画扇戏题
长松荫高原，虚亭写清泚。
重重夕阳山，忽堕清谈里。
吾生溪壑心，苦受尘氛累。
昔从笔墨间，涂抹聊尔耳。
亦知不疗饥，性僻殊事此。
有如鱼吹沫，不自知所以。
世人不相谅，调笑呼画史。
纷然各有须，缣素盈案几。
袜材真足厌，研吮良自耻。
经旬一执笔，累岁不盈纸。
交游怪逋慢，往往遭怒訾。
岂知书生为，未可俗工拟。
五日画一石，十日画一水。
虽无王宰能，此例自可倚。
陈君乃何人，亦自向庸鄙。
一扇五更年，此负真缓矣。
吾方惧获怒，君顾得之喜。
一笑题谢君，贤于二三子。